钦定古今图书集成/明伦汇编/氏族典/第102卷 > 《廖用贤尚友录》 > 倪瓒
## 钦定古今图书集成/明伦汇编/氏族典/第102卷 > 《廖用贤尚友录》 > 倪瓒

按《明外史倪瓒传》：“瓒字元镇，无锡人。家雄于赀，工诗，
善书画，自号云林居士。为人有洁癖，盥濯不离手。俗
客造庐，比去必洗涤其处。至正初，海内无事，忽散其
赀给亲故，人咸怪之。未几兵兴，富家悉被祸，而瓒扁
舟箬笠，往来震泽三泖间，独不罹患。张士诚累欲钩
致之，逃渔舟以免。其弟士信以币乞画，瓒又斥去，士”
信恚。他日从宾客游湖上，闻异香出葭苇间，疑为瓒
也。物色渔舟，果得之。抶几毙，终无一言及。吴平，瓒年
老矣，黄冠野服，混迹编氓。洪武七年卒，年七十四。